Kizza Sseninde, omu ku babadde mikwano gya Lawrence Mukiibi asisinkanye abaana abakulu abaakulembeddwa Maria Justine Tulina n'abakuutira obutagoba mukyala yenna anajja gye bali ng'aliko omwana gw'aleese mu kika oba owoolubuto.
Yabakuutidde okugatta n'okuwumbawumba omusaayi gwa kitaabwe, eby'okusalawo omwana oba omukyala omutuufu babirekere abeekika.
Yabawadde amagezi okuyiiya bwe bakuuma n'okwongera ku byobugagga bya kitaabwe naddala amasomero g'alese. N'abakuutira okwongera ku mutindo kitaabwe gwe yalese mu masomero ge ate bagatte abaana n'emikwano gya famire.
Ensisinkano eno yaddiridde Zephaniah Kizza Sseninde okudda mu Uganda ng'ava e Canada ne Amerika, okufa kwa Lawrence Mukiibi gye kwamusanga ng'agenze okujjanjabwa.
Yagambye nti abadde munne wa Mukiibi wa ku lusegere nga ne bwe yafa y'omu ku baasooka okufuna amawulire n'alyoka akubira mukyala we Rose Sseninde essimu ng'ali mu kusaba mu Kkanisa.
Yamulagira agende akulire entegeka z'okukungubaga n'okuziika.
Yagambye nti yasoose kukubira Tulina essimu n'amutegeeza nga bwe yabadde ayagala okubasisinkana bateese ku nsonga z'omugenzi omuli okulongoosa ekifaananyi ekitali kirungi olw'ebyo ebitambula nti abaana baasibidde ebweru abakyala abazze n'abaana be bagamba nti ba Mukiibi.
Yagasseeko nti, Tulina yayise banne okwabadde Kimuli, Ben Bantu Abo ne Makula Ssemakula ne bateesa ku nsonga nnyingi.
Yagambye nti okugoba omusaayi gwa Mukiibi kikontana n'obulombolombo bwa Buganda era kiba kikolimo ate bwe kizuulwa nti ddala be baagoba baana be, kireetawo obuswavu.
"Oba Mukiibi yazaala abaana bangi oba batono, teyandibadde nsonga eri baana oba omuntu yenna, tusaba abantu batunuulire ebirungi bye yakola n'omugaso Bannayuganda gwe bafuna mu masomero gano omuli okusomesa abaana n'okuwa abantu emirimu," Sseninde bwe yagambye.
Yategeezezza nti Mukiibi yalina obusobozi okulabirira abaana abangi be yalondanga n'abanaku be yajunanga, noolwekyo tasobola kulemererwa kulabirira musaayi gwe ssinga gubaayo.
Era yabasabye okubeera abakkakkamu n'okulaga okwagala eri abazadde, abayizi n'abasomesa okulaba nga bayimirizaawo amasomero ga kitaabwe.